b'\n_START_ARTICLE_\nU\xc5\xbekalni\xc5\xb3 akmuo\n_START_PARAGRAPH_\nU\xc5\xbekalni\xc5\xb3 akmuo (dar kitaip Barklaini\xc5\xb3 akmuo, Ramygalos akmuo) \xe2\x80\x93 valstyb\xc4\x97s saugomas gamtos paveldo objektas Panev\xc4\x97\xc5\xbeio rajone, Ramygalos seni\xc5\xabnijoje, ties Karveli\xc5\xb3 kaimu. Kiek toliau yra U\xc5\xbekalni\xc5\xb3, Barklaini\xc5\xb3 gyvenviet\xc4\x97s._NEWLINE_Riedulys st\xc5\xabkso atvirame lauke prie melioracijos griovio (Linelio upelio vagos), apie 0,6 km \xc4\xaf \xc5\xa1iaur\xc4\x97s vakarus nuo keli\xc5\xb3 \xc2\xa03024\xc2\xa0 Barklainiai\xe2\x80\x93\xc4\x96ri\xc5\xa1kiai\xc2\xa0 ir \xc2\xa0A8\xc2\xa0 Panev\xc4\x97\xc5\xbeys\xe2\x80\x93Aristava\xe2\x80\x93Sitk\xc5\xabnai\xc2\xa0 sankirtos. Kelio nuorodomis ar kitaip vietov\xc4\x97je nepa\xc5\xbeym\xc4\x97tas (2014 m. baland\xc5\xbeio m\xc4\x97n. duom.). Paskelbtas valstyb\xc4\x97s saugomu Gamtos apsaugos komiteto prie Lietuvos TSR Ministr\xc5\xb3 Tarybos 1964 m. kovo 27 d. \xc4\xafsakymu Nr. 76._NEWLINE_Kitas pana\xc5\xa1us riedulys \xe2\x80\x93 Barklaini\xc5\xb3 Didysis akmuo.\n_START_SECTION_\nIstorija\n_START_PARAGRAPH_\nRiedulys buvo surastas melioruojant ir gul\xc4\x97jo lygiame lauke netoli \xc4\x8cerniausk\xc5\xb3 sodybos. Panev\xc4\x97\xc5\xbeio rajono atsakingi administracijos pareig\xc5\xabnai nusprend\xc4\x97 j\xc4\xaf sunaikinti. Susprogdinti nesiry\xc5\xbeo (arti sodyba, netoli plentas), tod\xc4\x97l \xc4\xafsak\xc4\x97 j\xc4\xaf u\xc5\xbekasti. Paminklinis riedulys 1984 m. pavasar\xc4\xaf buvo \xc4\xafverstas \xc4\xaf i\xc5\xa1raust\xc4\x85 duob\xc4\x99 ir palaidotas. Visuomenei reikalaujant ir LTSR gamtos apsaugos komitetui \xc4\xafsakmiai privertus, riedulys 1985 m. ruden\xc4\xaf buvo v\xc4\x97l i\xc5\xa1keltas \xc4\xaf \xc5\xbeem\xc4\x97s pavir\xc5\xa1i\xc5\xb3 ir paguldytas ar\xc4\x8diau plento - prie melioracijos kanalo.\n_START_SECTION_\nRiedulio b\xc5\xabkl\xc4\x97 1989 m.\n_START_PARAGRAPH_\nStovis buvo \xc4\xafvertintas kaip patenkinamas, nes riedulys turi daug ply\xc5\xa1i\xc5\xb3, \xc4\xaftr\xc5\xabkim\xc5\xb3, yra nuda\xc5\xbeytas (matyt, atkasant, perstumdant su traktoriais). Geotopo aplinkos b\xc5\xabkl\xc4\x97 buvo \xc4\xafvertinta kaip patenkinama. Riedulys guli palyginti lygaus ariamo lauko pakra\xc5\xa1tyje, greta gilaus melioracijos kanalo. Aplinkui \xc5\xbeelia dilg\xc4\x97l\xc4\x97s, kie\xc4\x8diai, usnys ir \xc5\xa1iaip \xc5\xbeol\xc4\x97s, lauko pakra\xc5\xa1\xc4\x8diu pro riedul\xc4\xaf va\xc5\xbein\xc4\x97jama (llaikinas \xc5\xa1io lauko keliukas). Prie pat riedulio (nuo melioracijos kanalo pus\xc4\x97s) yra laikina paminklin\xc4\x97 rodykl\xc4\x97: ant dviej\xc5\xb3 \xc4\xafsmeigt\xc5\xb3 lazd\xc5\xb3 pritvirtintas geltonai da\xc5\xbeytas kartono lapas su \xc4\xafra\xc5\xa1u \xe2\x80\x9cBarklaini\xc5\xb3 Didysis akmuo\xe2\x80\x9d. Apsaugos zona ribo\xc5\xbeenkliniais kuolais nepa\xc5\xbeym\xc4\x97ta.'